 Na MWANDISHI WETU MWANASHERIA Miguna Miguna amekosoa wanahabari kwa kuripoti kuwa alikatiziwa hotuba yake katika mazishi Kaunti ya Homa Bay. Kupitia matamshi yake kwenye ukurasa wake wa kijamii wa Twitter, Miguna aliwasuta wanahabari kwa kuangazia kisa hicho huku akisema kuwa hawakuzingatia maeneo aliyoshabikiwa. “Nilishabikiwa sana katika hafla zilizokuwa katika maeneo ya Nyando, Nyakach na Muhorini wiki jana baada ya kumsuta Raila Odinga lakini wanahabari hawakuandika kuhusu hafla hizo. Sasa wanaandika kuhusu nilivyokatizwa,” akaandika. Wakili Miguna kwenye hotuba yake alimsuta kinara wa Azimio la Umoja Raila Odinga kwa kusema kuwa alimvunjia heshima. Kwa mujibu wa Miguna, alijihusisha sana na kuhakikisha kuwa Bw Odinga amekuwa rais mwaka wa 2017 lakini aliamua kufanya kazi na aliyekuwa rais Uhuru Kenyatta baada ya kushindwa. Wakazi wa Homa Bay hawakufurahishwa na matamshi yake na kuanza kupiga kelele. “Lazima niongee hata kama mtanipigia kelele,” Dkt Miguna akasema hata ingawa umati uliendelea kumkatiza. Alimlaumu Bw Odinga kwa kuchochea vuta nikuvute ambayo imekuwa ikishuhudiwa katika eneo hilo. Kwa upande mwingine, Miguna alimshabikia rais William Ruto kwenye mazishi hayo huku akisema kuwa yeye ndiye rais aliyechaguliwa na umma. Kulingana na Dkt Miguna, wakazi wa Nyanza hawafurahii matunda ya uhuru wa vyama vingi vya kisiasa sababu ya Bw Odinga. “Lazima tukumbatie uhuru wa vyama vingi vya kisiasa vilivyopiganiwa na Raila na hata akafungwa. Lakini watu wa Nyanza hawafurahii matunda hayo sababu ya Raila Amollo Odinga,” akaongezea Dkt Miguna. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  